b'\n_START_ARTICLE_\nPjotr Krasnov\n_START_SECTION_\nEsimeses maailmas\xc3\xb5jas\n_START_PARAGRAPH_\nOsales Esimeses maailmas\xc3\xb5jas, autasustati novembris 1914 Georgi relvaga; \xc3\xbclendati kindralmajoriks ja m\xc3\xa4\xc3\xa4rati Doni kasakadiviisi 1. brigaadi komand\xc3\xb6riks. Aprillis 1915 juhatas 3. Kaukaasia ratsabrigaadi. Juulist m\xc3\xa4\xc3\xa4rati 3. Doni kasakadiviisi \xc3\xbclemaks. Septembris 1915 m\xc3\xa4\xc3\xa4rati juhtima 2. koondkasakadiviisi. _NEWLINE_Veebruarirevolutsiooni suhtus m\xc3\xb5\xc3\xb5dukalt, Kornilovi m\xc3\xa4ssu ajal m\xc3\xa4\xc3\xa4rati viimase poolt 24. augustil (vkj) 6. septembril 1917 3. kasakakorpuse juhiks ning sai korralduse liikuda oma korpusega Petrogradi, kuid ei j\xc3\xb5udnud sinna, kuna vahistati m\xc3\xa4ssust osav\xc3\xb5tu eest Ajutise Valitsuse korraldusel, aga vabastati varsti vastukaaluks kasvavale bol\xc5\xa1evike m\xc3\xb5jule Petrogradi garnisoni s\xc3\xb5jav\xc3\xa4elaste seas._NEWLINE_Ajutisse Valitsusse kuuluvate vasakpoolsete survel hajutati 3. kasakakorpuse v\xc3\xa4eosad erinevatesse rindel\xc3\xb5ikudesse, korpuse staap j\xc3\xa4i aga Pihkva kubermangu Ostrovi linna. _NEWLINE_Oktoobrirevolutsiooni ajal Petrogradis suundus kasakav\xc3\xa4eosadega Petrogradi peale, aga v\xc3\xa4hesed kasakav\xc3\xa4eosad peatati p\xc3\xa4rast esimesi edukaid lahinguid ning Gatt\xc5\xa1ina ja Tsarskoje Selo vallutamist Punakaardi poolt. Krasnov langes vangi 14. novembril 1917, kuid vabastati kasakate komitee n\xc3\xb5udmisel 15. novembril 1917.\n_START_SECTION_\nOsalus Vene kodus\xc3\xb5jas\n_START_PARAGRAPH_\nVeebruaris 1918 taandus kasakav\xc3\xa4eosadega Doni piirkonda, kus p\xc3\xa4rast bol\xc5\xa1evikevastase \xc3\xbclest\xc3\xb5usu algust valiti 16. mail 1918 Novot\xc5\xa1erkasskis kasakav\xc3\xa4gede atamaniks (\xd0\xb0\xd1\x82\xd0\xb0\xd0\xbc\xd0\xb0\xd0\xbd \xd0\x92\xd1\x81\xd0\xb5\xd0\xb2\xd0\xb5\xd0\xbb\xd0\xb8\xd0\xba\xd0\xbe\xd0\xb3\xd0\xbe \xd0\xb2\xd0\xbe\xd0\xb9\xd1\x81\xd0\xba\xd0\xb0 \xd0\xb4\xd0\xbe\xd0\xbd\xd1\x81\xd0\xba\xd0\xbe\xd0\xb3\xd0\xbe). Juhatas enamjaolt kasakastest koosneva Doni Armee loomist, mis likvideeris juuliks 1918 n\xc3\xb5ukogude v\xc3\xb5imu Doni piirkonnas. Eesm\xc3\xa4rgiks oli kasakapiirkondade (Doni kasakad, Kubani kasakad, Astrahani kasakad, Teri kasakad) eraldumine Venemaast ja \xc3\xbchise kasaka-kaukaasia riigi moodustamine koos Kaukaasia m\xc3\xa4girahvastega. Oma tegevuses toetus Saksamaale, mis viis konfliktini Anton Denikini ja tema juhatatava Vabatahtlike Armeega. _NEWLINE_1918. aasta juulis-augustis asus Doni Armee Krasnovi juhtimisel pealetungile p\xc3\xb5hja \xe2\x80\x93 Vorone\xc5\xbei suunal ja kirdesse \xe2\x80\x93 Tsarits\xc3\xb5ni suunal, vallutades Punaarmeelt Doni piirkonna ja Vorone\xc5\xbei oblasti. Kuid kolm katset vallutada strateegiliselt t\xc3\xa4htis Tsarits\xc3\xb5ni linn 1918. aasta juuli-augusti ja septembri-oktoobri ning 1919. aasta jaanuaripealetungides ei \xc3\xb5nnestunud. P\xc3\xa4rast Punaarmee vastupealetungi tekitatud kaotusi oli Krasnov sunnitud n\xc3\xb5ustuma 8. jaanuaril 1919 oma v\xc3\xa4gede liitumisega L\xc3\xb5una-Venemaa relvaj\xc3\xb5ududega ja Anton Denikini \xc3\xbclemjuhatusega. 15. veebruaril 1919 l\xc3\xa4ks Krasnov kasakav\xc3\xa4gede juhi kohalt erru. _NEWLINE_Suvel 1919 suunati ta Denikini poolt Loodearmee juhataja Nikolai Judenit\xc5\xa1i k\xc3\xa4sutusse ning juulis 1919 saabus ta Narvasse. Seal m\xc3\xa4\xc3\xa4rati ta septembris 1919 Loodearmee propagandaosakonda, kus koos Aleksandr Kupriniga andis v\xc3\xa4lja ajalehte Prinevski krai. Jaanuaris 1920 p\xc3\xa4rast Eesti Vabaduss\xc3\xb5ja l\xc3\xb5ppu sai Krasnovist Loodearmee esindaja Eestis ja Loodearmee likvideerimiskomisjoni liige. _NEWLINE_M\xc3\xa4rtsis 1920 emigreerus Saksamaale, novembris 1923 aga Prantsusmaale, kus tegeles kirjandusega \xe2\x80\x93 andis v\xc3\xa4lja 20 m\xc3\xa4lestusteraamatut, jutustust ja romaani. _NEWLINE_Tegi koost\xc3\xb6\xc3\xb6d bol\xc5\xa1evikevastase Vene \xc3\x9clds\xc3\xb5jav\xc3\xa4elise Liiduga._NEWLINE_1936. aastal kolis Saksamaale, kus tegi koost\xc3\xb6\xc3\xb6d Saksa Riigi luureteenistustega.\n_START_SECTION_\nTeine maailmas\xc3\xb5da\n_START_PARAGRAPH_\nTeise maailmas\xc3\xb5ja ajal oli Saksa v\xc3\xa4gede koosseisus olevate Kasakav\xc3\xa4gede Peavalitsuse \xc3\xbclem. _NEWLINE_1945. aasta veebruaris p\xc3\xb5genes Punaarmee eest Itaaliasse, aprillis Austriasse Lienzi ja mais andis end vangi Suurbritannia v\xc3\xa4gedele. _NEWLINE_29. mail 1945 anti Pjotr Krasnov Suurbritannia v\xc3\xa4gede poolt koos teiste Saksa poolel v\xc3\xb5idelnud kasakate ning naiste ja lastega v\xc3\xa4lja NSV Liidu s\xc3\xb5jav\xc3\xa4evastuluurele \xe2\x80\x93 SMER\xc5\xa0-ile._NEWLINE_6. mail 1947 NSV Liidu \xc3\x9clemkohtu S\xc3\xb5jakolleegiumi poolt m\xc3\xb5istetud surmanuhtlus poomise l\xc3\xa4bi, mis viidi t\xc3\xa4ide samal p\xc3\xa4eval Moskvas NSV Liidu Riikliku Julgeoleku Rahvakomissariaadi Lefortovo vanglas.'